Source: https://europarl.europa.eu/at-your-service/ro/be-heard/religious-and-non-confessional-dialogue
Timestamp: 2020-01-22 11:50:37+00:00
Document Index: 14565702

Matched Legal Cases: ['Articolul 17', 'Articolul 17', 'articolul 17', 'articolul 17', 'articolul 17', 'articolul 17', 'articolul 17']

Faceți-vă auzită vocea! > Pagina actuală: Dialog religios și neconfesional
Faceți-vă auzită vocea! >
Dialogul cu organizațiile religioase și neconfesionale (Articolul 17 din TFUE)
În Europa actuală, caracterizată prin diversitate, numeroase biserici, religii și organizații filosofice diferite au o contribuție importantă la viața societății. Instituțiile Uniunii Europene se angajează să poarte un dialog deschis cu aceste organizații religioase și neconfesionale, iar Parlamentul European colaborează în mod activ cu acestea pe teme legate de politicile UE.”
Articolul 17 din Tratatul privind funcționarea Uniunii Europene (TFUE), introdus de către Tratatul de la Lisabona, a furnizat pentru prima dată un temei juridic pentru un dialog deschis, transparent și constant între instituțiile europene și biserici, asociațiile religioase și organizațiile filosofice și neconfesionale. Acesta prevede după cum urmează:
„Uniunea respectă și nu aduce atingere statutului de care beneficiază, în temeiul dreptului național, bisericile și asociațiile sau comunitățile religioase din statele membre.
Uniunea respectă, de asemenea, statutul de care beneficiază, în temeiul dreptului național, organizațiile filosofice și neconfesionale.
Recunoscându-le identitatea și contribuția specifică, Uniunea menține un dialog deschis, transparent și constant cu aceste biserici și organizații.”
În timp ce primele două alineate ale acestui articol prevăd protejarea statutului special de care beneficiază, în temeiul dreptului național, bisericile și asociațiile sau comunitățile religioase, precum și organizațiile filosofice și neconfesionale care se bucură de un statut comparabil, alineatul (3) îndeamnă instituțiile UE să mențină un dialog deschis, transparent și constant cu aceste biserici și organizații.
După ce a fost ales Președinte în ianuarie 2017, Antonio Tajani l-a numit pe Mairead McGuinness vicepreședinte responsabil pentru desfășurarea dialogului prevăzut la articolul 17. La îndeplinirea acestei sarcini, vicepreședintele este asistat de către secretariatul Biroului și alte servicii relevante ale Parlamentului. Parlamentul găzduiește în fiecare an mai multe conferințe la nivel înalt, deschise tuturor partenerilor din cadrul acestui dialog, cu privire la chestiuni de actualitate și relevante legate de activitatea și dezbaterile parlamentare din momentul respectiv.
„ Dialogul Parlamentului European cu bisericile și organizațiile filosofice reprezintă un element foarte important pentru asigurarea proximității Parlamentului de cetățenii care ne-au ales. Responsabilitatea pentru acest dialog, care mi-a fost atribuită de către Președintele Parlamentului European, dl Antonio Tajani, constituie, așadar, o mare onoare pentru mine.
Pentru ca proiectul european să beneficieze în continuare de sprijinul cetățenilor săi, este necesar ca acesta să rămână bine ancorat în realitate. Bisericile și grupurile confesionale sunt o parte foarte importantă a acestei realități de zi cu zi, a țesutului comunităților noastre din orașele și satele celor 28 de state membre.
Dialogul UE cu grupurile confesionale a fost prevăzut în mod expres în Tratatul de la Lisabona, la articolul 17. Mesajul care s-a dorit a fi transmis este că UE reprezintă mult mai mult decât o organizație economică; în centrul ei se află oamenii, care lucrează împreună pentru demnitatea lor și pentru binele comun. La elaborarea legislației și a politicilor UE, este esențial să ținem pe deplin seama de toate dimensiunile ființei umane – de dimensiunea economică, într-adevăr, dar și de cea socială și chiar de cea spirituală.
În centrul procesului de luare a deciziilor de la nivelul UE trebuie să se afle adevărata demnitate umană; am convingerea deplină că bisericile și organizațiile filosofice, cu experiența unor sute de ani de reflecție asupra condiției umane, pot contribui în mod semnificativ la acest proces. ”
Pentru mai multe informații generale privind dialogul prevăzut la articolul 17, puteți consulta:
„Briefingul EPRS - Dialogul instituțiilor UE cu bisericile și cu organizațiile confesionale și filosofice” (PDF - 670 KB)
Punerea în aplicare de către Parlamentul European a articolului 17 din TFUE (PDF - 315 KB)
Broșură introductivă (PDF - 1 MB)
Albume foto ale evenimentelor de dialog (articolul 17) – cont Flickr
Site-ul web al Comisiei Europene dedicat dialogului prevăzut la articolul 17